На основу члана. 11.став. 1 и 2. Закона о платама у аутономним покрајинама и јединицама локалне самоуправе („Службени гласник Републике Србије“, број 21/16), чл.2, чл.3, чл. 4 и чл. 9. Закона о платама у државним органима и јавним службама („Службени гласник Републике Србије“, број 34/01, 62/06-др.закон, 63/06-испр.др.закона, 116/08-др.закон, 92/11, 99/11-др.закон, 10/13, 55/13 и 99/14 и 21/16-др.закон) , члана 4 став 5 Закона о запосленима у аутономним покрајинама и јединицама локалне самоуправе (Службени гласник РС бр. 21/16, 113/17,95/18,114/21 и 92/23) члана 5. став. 1. тачка. 2), ал. 1 и ст. 2. ал. 1. Уредбе о коефицијентима за обрачун и исплату плата именованих и постављених лица запослених у државним органима („Службени гласник Републике Србије“, број 44/08-пречишћен текст, 2/12 и 23/18), члана 61 и 63 Пословника Градског већа (Службени гласник града Врања бр. 5/24) , Градско веће на седници одржаној дана 20.03.2024. године, донело је:

**П Р А В И Л Н И К**

**О УТВРЂИВАЊУ ПЛАТА ПОСТАВЉЕНИХИ ЛИЦА**

**ОД СТРАНЕ ГРАДСКОГ ВЕЋА ГРАДА ВРАЊА**

Члан 1.

Овим правилником уређује се начин утврђивања плата, додатака, накнада и осталих примања постављених лица од стране Градског већа Града Врања.

.

Постављена лица од стране Градског већа, у смислу закона и овог правилника, јесу начелник Градске управе и заменик начелника Градске управе- службеници на положају.

Члан 2.

Плате постављених лица утврђује решењем Градско веће, на основу:

1. основице за обрачун плата ( у даљем тексту: основица);
2. коефицијента;
3. додатка на плату;
4. обавеза које запослени плаћа по основу пореза и доприноса за обавезно социјално осигурање из плате, у складу са законом.

Плата постављених лица обрачунава се тако што се основица из тач. 1) овог члана множи коефицијентом утврђеним овим Правилником и увећава додатком на плату за време проведено у радном односу (минули рад) у складу са законом и овим Правилником.

Плата утврђена у смислу члана 2. овог Правилника исплаћује се за рад у пуном радном времену, односно радном временом који се сматра пуним.

Члан 3.

Основицу за обрачун и исплату плата за постављена лица утврђује Влада Републике Србије.

Члан 4.

Коефицијент изражава сложеност послова, одговорност и услове рада, у складу са законом.

Коефицијен садржи и додатак на име накнаде за исхрану у току рада и регреса за коришћење годишњег одмора.

Члан 5.

Додатак на плату припада постављеним лицима за:

1) време проведено у радном односу (минули рад) у висини од 0,4% основне плате за сваку навршену годину рада у радном односу (минули рад) у државном органу, органу аутономне покрајине, односно органу локалне самоуправе, независно од тога у ком органу је радио и да ли је орган у коме је запослени радио у међувремену променио назив, облик организовања или је престао да постоји.

Право на минули рад остварује се и за године рада код послодавца од кога је орган, односно послодавац преузео надлежности, послове и запослене.

Запослени остварује право на минули рад и за године рада проведене у органима ранијих савезних држава чији је правни следбеник Република Србија, а који су услед промене државног уређења престали да постоје;

1. дежурство и друге случајеве рада дужег од пуног радног времена одређене прописима (прековремени рад);
2. рад на дан државног и верског празника;
3. друге случајеве, прописане законом.

Додатак на плату из става 1. тач. 2) -4) овог члана, обрачунава се и исплаћује у висини утврђеној прописима о раду.

Члан 6.

Коефицијенти за обрачун и исплату плата постављених лица износе:

1) 21,10- за начелника Градске управе;

2) 19,70- за заменика начелника Градске управе;

Коефицијент из става 1. овог члана увећава се по основу сложености и одговорности послова, за додатни коефицијент, и то:

1) 8,50- за начелника Градске управе;

2) 8,00- за заменика начелника Градске управе;

Коефицијент из става 1. овог члана, увећан за коефицијент утврђен за постављена лица у ставу 2. овог члана, може се увећати највише до 30%.

Члан 7

Постављена лица у смислу члана 1. овог Правилника имају право на накнаду плате, као и накнаду материјалних трошкова, у складу са законом и другим прописима.

Члан 8.

На питања која нису регулисана овим Правилником непосредно се примењују одредбе закона и других прописа којима се уређује плата изабраних, постављених и именованих лица у јединицама локалне самоуправе.

Члан 9.

Решења о коефицијентима за обрачун и исплату плата постављених лица ускладити са овим правилником, и то у делу основице за обрачун и исплату плате, најкасније у року од десет дана од дана ступања на снагу Правилника.

Члан 10.

Правилник ступа на снагу наредног дана од дана објављивања у „Службеном гласнику града Врања“.

.

**ГРАДСКО ВЕЋЕ ГРАДА ВРАЊА,**

**број: 06- 71/2024-04, дана:20.03.2024. године**

**ПРЕДСЕДНИК**

**ГРАДСКОГ ВЕЋА,**

**др Слободан Миленковић**